લોકસભામાં સરકાર તરફથી મૂકવામાં આવેલી માહિતી પણ ચિંતાજનક ચિત્ર રજૂ કરે છે. ભારત અને પાકિસ્તાન બેઉ પરમાણુ શસ્ત્રોની બાબતમાં લગભગ સરખેસરખી સ્થિતિમાં છે. પાકિસ્તાન સાથે ચીનની હૂંફ છે.ભારત માટે શીતયુદ્ધના દિવસોની જેમ રશિયાનું સમર્થન હવે રહ્યું નથી. અમેરિકા પણ ભારતને પક્ષે છે જ એવું નથી. આવા સંજોગોમાં ભારતે પોતાની લડત આપબળે જ લડવાના સંજોગો છે એટલે લશ્કરી જરૂરિયાતોને અવગણવી એ આત્મઘાતી લેખાશે. રક્ષા રાજ્યમંત્રી સુભાષ ભામરેએ લોકસભાને આપેલી લેખિત માહિતી મુજબ, ૧ જાન્યુઆરી ૨૦૧૮ના રોજ ભારતીય લશ્કરની ત્રણેય પાંખોમાં ૭,૨૯૮ અધિકારીઓની તંગી હતી. ૪૯,૯૩૩ જેટલી અધિકારીઓની મંજૂર જગ્યાઓમાંથી ૪૨,૬૩૫ જગ્યાઓ ભરાયેલી હતી. ત્રણેય પાંખને યોગ્યતાવાળા અધિકારીઓ મળતા નહીં હોવાનું કારણ અપાય છે.